stanford-oval/wikipedia huggingface dataset:
אנרי קואנדה
ביוגרפיה > מלחמת העולם השנייה

בזמן מלחמת העולם השנייה שהה קואנדה בצרפת הכבושה ועבד עבור הגרמנים בניסיון לפתח מנוע טורבו סילון על בסיס הקואנדה 1910 למערכת הנעה למזחלות שלג. החוזה עם הגרמנים הסתיים לאחר שנה, ללא תוכניות כלשהן לייצור.
ביוגרפיה > עבודות מאוחרות

המחקר על אפקט קואנדה תפס את תשומת הלב בשנים שלאחר מלחמת העולם השנייה והפך לבסיס למספר כיוונים בחקר זרימה רבודה. זרם קטן של נוזל במהירות גבוהה היה יכול ליצור זרימת מסה גבוהה יותר, במהירות נמוכה יותר. אף על פי שבסופו של דבר האפקט לא היה מוצלח בהנעת מטוס, נעשה בו שימוש בקנה מידה קטן יותר, ממכשור לאריזת מוצרים ועד לשואבי אבק.
ב-1969, בתחילת תקופת שלטונו של ניקולאה צ'אושסקו, שב קואנדה לבלות את ימיו האחרונים ברומניה ושימש כמנהל המכון למדע ויצירה טכנית (INCREST). ב-1971 ארגן, בצוותא עם פרופסור אלי קרפולי (Elie Carafoli), את המחלקה להנדסה אווירונאוטית של האוניברסיטה הפוליטכנית של בוקרשט והפריד אותה מהמחלקה להנדסה מכנית.
הנרי קואנדה מת בבוקרשט ב-25 בנובמבר 1972, בגיל 86, ונקבר בבית הקברות בלו (Bellu).
פרסים והנצחה

פרס מעבדות הארי דיימונד במסגרת הכינוס הבינלאומי לאוטומציה בניו יורק, 1965
חברות כבוד בחברה המלכותית לאווירונאוטיקה של בריטניה, 1971
פרס מטעם אונסק"ו על תרומתו למחקר המדעי
מדליית האווירונאוטיקה הצרפתית
על שמו נקרא נמל התעופה הבינלאומי של בוקרשט
המצאות ותגליות

1910: קואנדה 1910, מטוס ניסיוני על בסיס הנעה באמצעות יניקת אוויר
1911: מטוס בעל שני מנועים שהניעו מדחף יחיד - תצורה שביטלה את אפקט טורקה (Torque effect) של המנועים
המצאת חומר עיצובי חדש ששימש בבנייה וכונה בטון-בוייס (bois-ciment); דוגמה בולטת לכך ניתן לראות בארמון התרבות ביאשי
המפורסם בתגליותיו הוא אפקט קואנדה: לאחר יותר מעשרים שנה של מחקר יחד עם עמיתיו תיאר קואנדה את התופעה שכונתה על ידי תיאודור פון קרמן "אפקט קואנדה", לו נמצאו שימושים מעשיים בהמצאות אווירונאוטיות רבות
מערכת מודולרית של התפלת מי ים המופעלת באנרגיה סולארית
הערות שוליים

1 2 3  Flight, 1973. עמוד 76
1 2 3  Flight, 14 October 1960. עמוד 619
↑  Winter, Frank H. "Coanda’s Claim". Air & Space Magazine
↑  Statiev, Alexander. "Antonescu’s Eagles against Stalin’s Falcons: The Romanian Air Force, 1920–1941". The Journal of Military History 66 (4), 2002: 1085
↑  NĂSTASE, Adriana. "Homage to Henri Coanda". INCAS Bulletin 2 (4), 2010,: 17–18
↑  "Dalauney-Belleville Coanda-1914". flyingmachines.ru
↑  "Henri Marie Coanda". ALLSTAR Network
↑  US patent 2108652, "Propelling device", published January 15, 1936, issued February 15, 1938
1 2  "Augmented Flow". Flight 50: 174. 15 August 1946
↑  Catillon, Marcel. Mémorial aéronautique: qui était qui? (בצרפתית). Nouvelles Editions Latines, 1997. ISBN 2723305295. עמודים 49–50
↑  Flight, 20 July 1916. עמוד 612
↑  Eisner, Thomas. For Love of Insects. Harvard University Press, 2005. ISBN 0674018273. עמוד 177
↑  "Apparatus for purification of undrinkable water"
| --- | --- |
בקרת זהויות :  PLWABN: 9810659122105606  BnF: cb16747803z (data)  GND: 124723489  ISNI: 0000 0000 2208 447X  LCCN: n83225444  SNAC: w61p1nmb  VIAF: 954286   WorldCat (עם VIAF): 954286 
קואנדה 1910 בתצוגה בסלון האווירי השני של פריז
קואנדה 1910, עם המדחס מוצג בנפרד מהמטוס
בריסטול-קואנדה חד כנפי. 1912
פטריק רואה

| --- | --- |

פטריק רואה ב-1999 במדי קולורדו אוולאנש
 לידה:  5 באוקטובר 1965 (בן 59) קוויבק סיטי, קוויבק, קנדה
 מידע כללי
 מדינה:  קנדה קנדה
 משקל:  87 ק"ג 
 גובה:  1.85 מטר
 ספורט
 ענף ספורט:  הוקי קרח
 עמדה:  שוער
 נבחר בדראפט:  1984, מקום 51 כללי מונטריאול קנדיאנס
 תקופת הפעילות:  1985–2003 (כ־18 שנים)
 מועדון:  מונטריאול קנדיאנס (1985–1996) קולורדו אוולאנש (1996 - 2003)
 כניסה להיכל התהילה:  2006
 הישגים
 פרסים והוקרה:  גביע וזינה (1990)  גביע וזינה (1992)  גביע ויליאם ג'נינגס (2002)  גביע וזינה (1989)  פרס ג'ק אדמס (2014)  גביע ויליאם ג'נינגס (1988)  גביע ויליאם ג'נינגס (1987)  גביע ויליאם ג'נינגס (1989)  גביע קון סמיית' (2001)  גביע קון סמיית' (1986)  גביע קון סמיית' (1986, 1993, 2001)  גביע וזינה (1989, 1990, 1992)  גביע קון סמיית' (1993)  גביע ויליאם ג'נינגס (1992)  Memorial Cup (2006)  גביע ויליאם ג'נינגס (1987, 1988, 1989, 1992, 2002)  פנתאון הספורט של קוויבק  גביע סטנלי  גביע קאלדר  היכל התהילה של הספורט בקנדה  היכל התהילה של ההוקי קרח 
 
פָּט֧רִיק זַ'ק רוּאַה (בצרפתית: Patrick Jacques Roy; נולד ב-5 באוקטובר 1965 בקוויבק סיטי) הוא מאמן הוקי קרח קנדי, המאמן הראשי של ניו יורק איילנדרס מליגת ה-NHL. בעברו שוער הוקי קרח מקצועני הנחשב בעיני רבים לאחד השוערים הטובים בכל הזמנים.
רואה שיחק 19 עונות בליגת ה-NHL, אותן חילק בין שני מועדונים - מונטריאול קנדיאנס וקולורדו אוולאנש. הוא זכה עם קבוצותיו ארבע פעמים בגביע סטנלי - פעמיים עם כל אחת. בתחום הפרסים האישיים, רואה הוא השחקן היחיד בהיסטוריה של ה-NHL שזכה שלוש פעמים בגביע קון סמיית' כ-MVP של פלייאוף ה-NHL - וזאת על פני שני עשורים ועם שתי קבוצות שונות.
רואה היה אחד השוערים הבולטים שהשתמשו ב"סגנון הפרפר" - סגנון בו השוער יורד על שתי ברכיים צמודות כששוקיו פשוטים לצדדים, כדי לסגור את הפינות התחתונות של השער, והזרועות פרושות מעליהן; את הסגנון ירש מגדולי השוערים של שנות ה-70 ושכלל אותו לסגנון משופר, שבו נעשה שימוש נרחב על ידי שוערי ההוקי קרח הבכירים של ימינו.
לאחר פרישתו ולאחר שאימן בהצלחה בליגת צעירים ראשית בקנדה, הפך למאמן קבוצתו לשעבר, קולורדו אוולאנש, שהפכה לקבוצת תחתית בליגה. הוא החזיר את הקבוצה לפלייאוף וזכה בתואר מאמן העונה ב-NHL כבר בעונתו הראשונה כמאמן.
תחילת דרכו

רואה נולד בקוויבק סיטי וגדל בפרוור קאפ-רוז', שהיום מהווה חלק מהשטח המוניציפלי של העיר. הוא החל להתעניין בהוקי קרח בגיל 7.
קריירה מקצוענית > שנה ראשונה ואליפות ב-AHL

בהתאם למסלול המקובל של שחקן הוקי קרח צעיר בקנדה, שיחק רואה באחת מליגות הצעירים המרכזיות של קנדה - ליגת הצעירים של קוויבק (QMJHL). הוא נבחר בדראפט ה-NHL של 1984 כבר בגיל 19, במקום ה-51 (סיבוב שלישי), על ידי מונטריאול קנדיאנס - בחירה שלא הייתה לרוחו בתחילה, כיוון שכיליד העיר קוויבק, היה רואה אוהד קוויבק נורדיקס, יריבתם המושבעת של הקנדיאנס.
באותה עונה הספיק לשחק משחק אחד במדי הקבוצה, משחק בו נכנס כמחליף. הוא שמר במשחק על רשת נקייה וסייע לקנדיאנס לנצח במשחק. לאחר מכן נשלח לקבוצה-בת שלה, שרברוק קנדיאנס, בליגה המשנית AHL. הוא הספיק לשחק בה משחק אחד בעונה הרגילה, ולאחריו הפך לשוער הראשון בקבוצה במהלך הפלייאוף והוביל אותה לזכייה באליפות ה-AHL.
קריירה מקצוענית > מונטריאול קנדיאנס

לאחר ההצלחה בקבוצה-הבת, חזר רואה לסגל הבכיר של הקנדיאנס בעונת 1985/86 ובהדרגה הפך לשוער הראשון בקבוצה, תוך הפגנת יכולת גבוהה שהפכה אותו לאחד מכוכבי הקבוצה. בפלייאוף הגיע לשיאו כשהקבוצה זכתה, כנגד הציפיות, בגביע סטנלי, ורואה זכה בגביע קון סמיית' כ-MVP של הפלייאוף בגיל 20 בלבד - הזוכה הצעיר ביותר בגביע (שיא בו מחזיק רואה עד היום).
רואה המשיך להפגין יכולת גבוהה לאורך תקופתו בקנדיאנס, וזכה לכינוי "סנט פטריק" בפי אוהדיה. הוא זכה פעמיים ברציפות - ב-1989 וב-1990 - בגביע וזינה כשוער העונה ב-NHL, והוסיף 4 זכיות בגביע ג'נינגס בזכות ספיגה מועטה של שערים. אך ההישגים אליהם הוביל את הקבוצה בעונה הרגילה - שלוש זכיות באליפות הבית שלה - לא היתרגמו להצלחות בפלייאוף, עד עונת 1992/93.
אותה עונה, עונת ה-100 של גביע סטנלי, הייתה דווקא פושרת מבחינת ההצלחה של הקבוצה בעונה הרגילה - היא סיימה שלישית בלבד את הבית שלה, מיקום שהביא לה מפגש פלייאוף מול יריבתה המושבעת, קוויבק נורדיקס. רואה גילה יכולת חלשה בשני המשחקים הראשונים בסדרה, ספג שערים טפשיים, והקנדיאנס נוצחו בשני המשחקים הראשונים; הדבר גרר תהיות לגבי יכולתו של רואה מול הקבוצה שהייתה גיבורת ילדותו, והצהרות מצד מאמן הנורדיקס שקבוצתו מצאה את נקודות התורפה של רואה.
אחרי התגובות לשני המשחקים הראשונים חל שיפור חד ביכולתו של רואה; יכולתו תרמה רבות לכך שהקנדיאנס ניצחו בארבעת המשחקים הבאים ואת הסדרה כולה, לאחר מכן ניצחה ב-4 משחקים את באפלו סייברס, והמשיכה ב-3 ניצחונות רצופים בגמר החטיבתי מול ניו יורק איילנדרס - שיא NHL של 11 ניצחונות פלייאוף רצופים. רואה קבע שיא נוסף במדי הקבוצה באותו פלייאוף, עם 10 ניצחונות רצופים בהארכה - שניים מול הנורדיקס, שלושה מול הסייברס, שניים מול האיילנדרס, ושלושה נוספים בסדרת הגמר מול לוס אנג'לס קינגס. הקנדיאנס זכו בגביע סטנלי, ורואה נבחר שוב ל-MVP של הפלייאוף וזכה בפעם השנייה בגביע קון סמיית'.
קריירה מקצוענית > מונטריאול קנדיאנס > המשבר והמעבר לקולורדו

בתחילת עונת 1995/96 הוחלף המאמן הוותיק של הקנדיאנס, ז'ק דמר, ובמקומו הובא לקבוצה כמאמן מריו טרמבלה. טרמבלה היה שחקן עבר בקבוצה, והספיק לשחק עם רואה בקבוצה שזכתה בגביע סטנלי ב-1986 - עונתו הראשונה המלאה של רואה בקבוצה, שהייתה גם עונתו האחרונה של טרמבלה לפני שפרש. בין השניים היה סכסוך ישן, כיוון שטרמבלה הוותיק נהג תכופות ללעוג לשוער הצעיר על האנגלית הלקויה שלו. הסכסוך נמשך לאחר שטרמבלה פרש ממשחק והפך לפרשן, ובפרשנותו הרבה לבקר את רואה.
המפגש בין השניים כמאמן ושחקן היה טעון והגיע מספר פעמים לסף עימות פיזי; לשיאו הגיע העימות במשחק שהיה המשחק החלש ביותר של רואה אי פעם בקנדיאנס - רואה ספג 9 שערים מתוך 26 מכות לשערו במשחק מול דטרויט רד וינגס, ובניגוד למקובל טרמבלה לא החליף אותו. רואה טען לאחר מכן שטרמבלה השאיר אותו במשחק על מנת להשפילו, ואכן רואה זכה ללעג של הקהל שהריע לו בסרקסטיות בכל פעם שהצליח להציל מכה לשערו.
רק לאחר השער התשיעי הוחלף רואה, ולפני שהתיישב, הוא ניגש אל נשיא הקבוצה רונלד קורי שישב מאחורי הספסל והצהיר כי זהו משחקו האחרון בקבוצה, לפני שחלף על פני המאמן והתיישב בספסל. הוא הושעה מהקבוצה לאחר המשחק, בו נוצחה בתוצאה משפילה של 11:1.
ארבעה ימים לאחר התקרית יזמה הקבוצה בבהילות עסקה, במסגרתה הועבר רואה לקולורדו אוולאנש - הגלגול החדש של הקבוצה אותה אהד בילדותו, קוויבק נורדיקס. מנהלי הקנדיאנס זכו לביקורת נוקבת על העסקה, כיוון שהייתה בהולה ונעשתה במחיר נמוך; העסקה נודעה מאז כאחת העסקאות הכושלות בתולדות הליגה. מבקרי העסקה טענו שההנהלה לא עשתה דבר כדי לפתור את הסכסוך בין רואה וטרמבלה, ומיהרה במקום זאת להיפטר מאחד מכוכבי הקבוצה.
קריירה מקצוענית > קולורדו אוולאנש

כבר בעונתו הראשונה באוולאנש, 1995/96, שהייתה גם העונה הראשונה של הקבוצה בדנוור אחרי המעבר מקוויבק, היה רואה אחד מכוכבי הקבוצה שזכתה בגביע סטנלי בפעם הראשונה (והשלישית של רואה). זו הייתה הפעם הראשונה שקבוצת NHL זכתה בגביע סטנלי כבר בשנה הראשונה שלה בעיר חדשה.
בדרך לגביע, בסיבוב הראשון, הדיחו האוולאנש את דטרויט רד וינגס - הקבוצה שהשפילה את רואה בתבוסה הגדולה במשחק האחרון שלו במונטריאול בתחילת העונה. המפגשים של רואה עם דטרויט רד וינגס באותה עונה התוו את היריבות הגדולה שהתהוותה בין האוולאנש, ורואה באופן אישי, לבין הרד וינגס.
בעונה שלאחר מכן, 1996/97, הגיעה היריבות של רואה עם הרד וינגס לשיא, כאשר במשחק בין הקבוצות לקראת סיום העונה הרגילה החלה קטטה המונית בין שחקני שתי הקבוצות. רואה ושוער הרד וינגס מייק ורנון התקוטטו זה עם זה כחלק מאותה קטטה - קטטה בין שוערים היא מחזה נדיר למדי ב-NHL. בהמשך העונה נקמו הרד וינגס ברואה ובאוולאנש והדיחו אותם בסדרת הגמר של החטיבה המערבית. רואה הסתבך שוב בקטטה מול שוער הרד וינגס - הפעם כריס אוזגוד - עונה אחת לאחר מכן.
כל אותה עת המשיך רואה להיות אחד השוערים המצטיינים בליגה, ועזר להוביל את האוולאנש למעמד של קבוצת צמרת קבועה. עונת 2000/01 הייתה שיא במגמה הזו - האוולאנש עלו לפלייאוף כקבוצה עם המאזן הטוב בליגה, הצליחו לממש את יתרון הביתיות שלהם וזכו בפעם השנייה בגביע סטנלי. רואה היה אחראי עיקרי לזכייה עם יכולת מצוינת לאורך הפלייאוף, ויכולת שיא בסיום סדרת הגמר מול ניו ג'רזי דווילס בה פיגרו האוולאנש 2:3. בשני המשחקים האחרונים בסדרה ספג רואה שער אחד בלבד, והאוולאנש הצליחו להפוך את הסדרה ולזכות בגביע. רואה נבחר שוב ל-MVP של הפלייאוף וזכה בגביע קון סמיית'.
בעונות הבאות ניכרה ירידה ביכולתו של רואה. למרות זאת סייע לאוולאנש להגיע שוב לסיבובים המתקדמים של הפלייאוף בניסיון להגן על תוארם, אך בגמר החטיבה המערבית פגשו רואה והאוולאנש את יריביהם המושבעים - דטרויט רד וינגס. הפרק האחרון ביריבות בין הצדדים נגמר באופן קשה עבור רואה, שספג 6 שערים במשחק השביעי והמכריע והוחלף. הרד וינגס הביסו את האוולאנש 7:0 ומנעו מהם עלייה נוספת לגמר גביע סטנלי.
עם סיום עונת 2002/03, בה הודח עם האוולאנש כבר בסיבוב הראשון של הפלייאוף, הודיע רואה על פרישה ממשחק.
בזירה הבינלאומית

רואה שיחק בנבחרת קנדה רק במפעל בינלאומי גדול אחד - אולימפיאדת נאגנו (1998). הוא היה השוער הראשון ופתח בכל המשחקים. קנדה הגיעה עד לחצי הגמר, שם הגיעה לדו-קרב מכות עונשין מול צ'כיה לאחר משחק שהסתיים בתיקו 1:1. אף על פי שרואה הצטיין ועצר 4 מכות עונשין של הצ'כים מתוך 5, המכה האחת שחדרה לשערו הספיקה כדי להדיח את קנדה, כיוון שחלוציה החמיצו את כל מכותיהם מול השוער הצ'כי דומיניק האשק. בהמשך, נוצחה קנדה על ידי פינלנד במשחק על מדליית הארד, וסיימה את המשחקים ללא מדליה כלל.
עוד לפני שנבחר סגל הנבחרת לאולימפיאדת סולט לייק סיטי (2002), הודיע רואה שאין בכוונתו לשחק בה.
לאחר הפרישה ממשחק

לאחר שפרש ממשחק פעיל, רכש רואה את הבעלות על קבוצת קוויבק רמפרטס - קבוצה בליגת ה-QMJHL, אחת מליגות הצעירים הראשיות של קנדה, ליגה בה שיחק גם רואה בצעירותו. הוא מילא בקבוצה שורה של תפקידים - סגן נשיא לענייני הוקי, מנכ"ל, ולבסוף גם מאמן. תחת מגוון תפקידיו אותם מילא בעת ובעונה אחת הוביל את הקבוצה לזכייה ב"ממוריאל קאפ" - אליפות שלוש ליגות הצעירים הראשיות של קנדה, ב-2006 - העונה הראשונה בה לקח על עצמו גם את תפקיד המאמן.
רואה, כמו גם שני בניו ששיחקו בקבוצה אותה אימן, היו מעורבים בשורה של תקריות אלימות בימיו בקבוצה. באחת מהן, ב-2008, נראה רואה בבירור מסית את בנו ג'ונתן, ששיחק כשוער בקבוצה, להיכנס לקטטה עם השוער היריב, במהלך שהוביל להליכים פליליים נגד ג'ונתן.
ב-2012 עזב רואה את תפקידיו בקבוצה והפך לפרשן בתוכנית הוקי מפורסמת בקנדה. למרבה האירוניה, שותפו לתוכנית היה מריו טרמבלה - המאמן איתו היה רואה מסוכסך, ושבעקבות הריב ביניהם עזב רואה את מונטריאול קנדיאנס 16 שנה קודם לכן.
רואה התקבל להיכל התהילה של ההוקי קרח ב-2006. חולצתו, מספר 33, הוצאה לגמלאות על ידי שתי הקבוצות בהן הצטיין - מונטריאול קנדיאנס וקולורדו אוולאנש.
קריירת אימון ב-NHL

כבר ב-2009 צצו דיווחים על כך שקולורדו אוולאנש הציעה לרואה את תפקיד המאמן, לאחר שהידרדרה לתחתית הליגה. רואה דחה את הרעיון באותו זמן, אך אמר כי בכוונתו להגיע למשרת אימון ב-NHL בעתיד.
לקראת עונת 2013/14 הוצע שוב התפקיד לרואה, והפעם נענה רואה בחיוב והפך למאמן האוולאנש.
כבר בעונתו הראשונה הזניק רואה את הקבוצה בחזרה לצמרת. האוולאנש תחת רואה זכו באליפות הבית המרכזי עם 112 נקודות, והשוו את שיא המועדון עם 52 ניצחונות. אף על פי שהאוולאנש הודחו מוקדם מהצפוי בפלייאוף, זכה רואה בתואר מאמן העונה ב-NHL ועל כך הוענק לו גביע ג'ק אדמס.
עם זאת, בשתי העונות שלאחר מכן נכשלו רואה והאוולאנש ולא עלו לפלייאוף. בסיום עונת 2015/16 הודיע רואה על עזיבתו את תפקידו.
בינואר 2024 חזר רואה לאמן ב-NHL כשמונה למאמנה של ניו יורק איילנדרס.
חיים אישיים

רואה גרוש ואב לשני בנים ובת. שני בניו שיחקו תחתיו כשאימן את קבוצת הצעירים קוויבק רמפרטס. הבכור, ג'ונתן, ששיחק כשוער, לא הפך לשחקן הוקי קרח מקצועני ופנה לעיסוק במוזיקה. בנו השני, פרדריק, ששיחק כחלוץ מרכזי בקבוצתו של אביו, הפך למקצוען, אך לא נבחר בדראפט ה-NHL ומשחק כיום בליגה משנית.
הישגים ופרסים עיקריים > כשחקן

4 זכיות בגביע סטנלי (1986, 1993 עם מונטריאול קנדיאנס; 1996, 2001 עם קולורדו אוולאנש)
זכייה באליפות ה-AHL עם שרברוק קנדיאנס
3 זכיות בגביע קון סמיית' (1986, 1993, 2001) - השחקן היחד שזכה בגביע 3 פעמים
3 זכיות בגביע וזינה (1989, 1990, 1992)
שיחק 11 פעמים במשחק ה"אול-סטאר" של ה-NHL
שיא NHL למשחקים בפלייאוף לשוער - 247 (מקום שלישי בין כלל השחקנים בהיסטוריה)
שיא NHL לניצחונות פלייאוף לשוער - 151
השוער הראשון בהיסטוריה שהגיע ל-1,000 משחקים ב-NHL (סיים עם שיא של 1029 משחקים; שיאו נשבר על ידי מרטן ברודר)
הישגים ופרסים עיקריים > כמאמן

זכייה בגביע ג'ק אדמס - 2014
סטטיסטיקה בקריירה המקצוענית

פטריק רואה חותם לאוהדי האוולאנש ב-2010
פטריק רואה כמאמן קוויבק רמפרטס, 2012
רוטרי ישראל

| --- | --- |

 מדינה:  ישראל ישראל
 
הכניסה למועדון רוטרי בירושלים, שנות ה-40 של המאה ה-20
רוֹטָרִי ישראל הוא חלק מארגון רוטרי הבינלאומי (Rotary International (אנ')). המוגדר כארגון "א-פוליטי, של אנשי עסקים ומקצוע, פעילים ויזמים חברתיים הפועלים בקהילה". הארגון העולמי נוסד בארצות הברית בשנת 1905 וכיום מונה כ-1,200,000 חברי מועדון, המכונים "רוטריונים" (באנגלית: Rotarians), מקרב 32,000 מועדונים ב־200 מדינות שונות.
נכון לשנת 2020, בישראל ישנם כ-1,500 חברי רוטרי הפועלים ב-61 מועדונים ברחבי הארץ. המועדון האחרון, הוקם בשנת 2017 במועצה המקומית שלומי.
כפי שמגדירים עצמם, "במסגרת הפעילות המקצועית, חברי הרוטרי וותיקים מסייעים בליווי עסקי, מייעצים ומדריכים גופים ועסקים תוך טיפוח שיתופי פעולה עם לשכות המסחר, רשויות מקומיות וגופים עסקיים במגוון רחב של נושאים... חברי רוטרי מטפחים קשרים חברתיים ומקצועיים, פועלים למען הקהילה המקומית ומקדמים פרויקטים הומניטאריים בעולם".
לארגון קיימת עמותה-בת, עמותת רוטרי ישראל, אשר פועלת לצד הארגון ואמונה על טיפול בכספי הארגון ורכושו.
היסטוריה > בתקופת החלוצים

המועדון הוותיק ביותר בארץ הוא מועדון ירושלים שנוסד במרץ 1929, אשר נוסד בחסות חברי רוטרי קהיר. עם חבריו נמנים יהודים, מוסלמים, נוצרים ובהאים. מועדון ירושלים הוא בעל אופי בינלאומי מאז הקמתו, והמפגשים בו נערכים, גם כיום, בשפה האנגלית.
ב-20 בינואר 1933 הוקם בחיפה המועדון השני בארץ. על אף המאורעות היו בו 46 חברים: 18 יהודים, 13 ערבים, 12 בריטים והולנדי אחד. ראש עיריית חיפה שימש כחבר כבוד של המועדון.
ב-30 בדצמבר 1934 נוסד מועדון בתל אביב.
היסטוריה > לאחר קום המדינה

מועדוני רוטרי בעולם מאורגנים ב"אזורים". בדרך כלל החלוקה היא לפי מספר המועדונים. יש מדינות שבהן מספר "אזורים". מועדוני ארץ ישראל היו בזמנו חלק מאזור 83 (אחר כך אזור 199), שכלל גם את מצרים, קפריסין, לבנון ועבר הירדן (כפי שמדינה זו נקראה באותה עת). נציגים ממדינות שונות השתתפו בוועידות בארץ ישראל, ונציגי המועדונים מא"י היו אורחי הוועידות האזוריות אצל השכנים.
הקמת מדינת ישראל ניתקה את חמישה עשר מועדוני הרוטרי מהאזור שלהם ובשל היותה של ישראל מדינה מוקפת בשכנים עוינים, נוצר קושי בשיוך האזור. בביקורו של הנשיא העולמי בישראל בשנת 1953, הוא הבטיח לשקול הקמת אזור עצמאי אם יוקמו עוד שלושה מועדונים. המועדונים הוקמו וישראל הוכרה כאזור עצמאי מספר 249, שכיום הוא אזור 2490.
היסטוריה > כיום

ברוטרי ישראל חברים, נציגי ציבור, שופטים, רופאים, מנהלים בכירים, אנשי חינוך והוראה ובעלי עסקים עצמאיים, ביניהם השמות המוכרים הבאים:
עמוס סלע- יו"ר עמותת "אנוש"
עו"ד חיים קנת- יו"ר בית-הדין הארצי של לשכת עורכי הדין בישראל
סלים ג'ובראן- שופט בית-המשפט העליון בדימוס
עודד פלר- יו"ר חברת אמיליה
ורד אביטן- מנהלת מרחב השרון והצפון בבנק מרכנתיל
יוכי פלר- יו"ר ויצו ישראל לשעבר ויו"ר ועדת הטלוויזיה במועצת הרשות השנייה
אלון בנדט- ממלא מקום ראש המועצה המקומית להבים
יצחק קירשנבאום- חתן פרס ביטחון ישראל
בתיה וינטרוב- רכזת קורסים בינלאומיים וחברת ועד לשעבר בפקולטה לחקלאות ברחובות
עמוס ון ראלטה- לשעבר מנהל מחוז חיפה ברשות לשיקום האסיר
עו"ד נחום פרנקל- לשעבר ראש
מיזמים בישראל > קרן גרידינגר

עמותה שהוקמה בשנת 1967 על ידי מועדון רוטרי תל אביב-יפו, מועדון רוטרי חיפה ונציגי המשפחה, לזכרו של מייסד מועדון תל אביב -יפו משה גרדינגר. לאחר פטירתו של קלמן קני גרידינגר הוחלט כי הקרן תנציח גם את קני גרידינגר.
הנהלת הקרן מונה 13 חברים, מהם 3 נציגי משפחה, נגיד רוטרי המשמש כיו"ר העמותה, נגיד לשעבר הקודם למכהן, הנגיד המיועד, נציג מועדון חיפה, נציג מועדון תל אביב יפו ועוד 3 חברי רוטרי - בנקאי, משפטן ודירקטור ברוטרי הבינלאומי.
מאז 1976 מעניקה הקרן מלגות לימודים לסטודנטים מחו"ל שמתארחים להשתלמות באחת מהאוניברסיטאות בארץ, אותה מממנים אזורי רוטרי שונים בעולם.
מיזמים בישראל > קרן צלטנר

קרן צלטנר למחקר נוסדה בשנת 1977 להנצחת זכרו של נגיד לשעבר פרופ' זאב צלטנר, מבכירי המשפטנים בישראל, נשיא בית המשפט המחוזי בתל אביב יפו ומרצה למשפטים באוניברסיטת תל אביב.
מיזמים בישראל > תחרות הנואם הצעיר ע"ש דורון דנקנר

תחרות רוטרי הנואם הצעיר החלה ברוטרי אשדוד בשנת 1988. במסגרתה משתתפים תלמידים רבים מרחבי הארץ, החל בכיתה ה' ועד כיתה י"ב, במטרה לקדם את תרבות הדיבור בקרב הנוער. התחרות קרויה על שמו של דורון דנקנר ז"ל שהיה הזוכה בתחרות הראשונה ונפטר כמה חודשים לאחר הזכייה ממחלת הזאבת.
מיזמים בישראל > יער פאול האריס לשלום

יער בהר כנען שנטעו חברי רוטרי ישראל בשיתוף קק"ל, אשר נושא את שמו של מייסד רוטרי, עו"ד פול האריס (אנ').
מיזמים בישראל > חילופי נוער

לרוטרי תוכניות לחילופי נוער ותוכניות מנהיגות, במסגרתה אלפי צעירים בעולם זוכים לסיור לימודי בארץ אחרת.
מיזמים בישראל > מיזם HyperLife

בשנת 2018 הארגון קידם מיזם למימון המונים למטרת מיגור מחלת אלצהיימר באמצעות טיפול בתאי לחץ, אולם הדבר לא הניב פרי.
מיזמים בישראל > ספר גלגל הזהב

ספר "גלגל הזהב" מהווה סמל-סטטוס בקהילת רוטרי. כל נשיא יוצא נרשם בספר זה ומקבל תעודת הוקרה. עם זאת, הרישום פתוח גם לבני אדם שאינם חברים בארגון.
ההכנסות מרישום ב"ספר גלגל הזהב" משמשות כהכנסות לעמותת רוטרי ישראל שמסייעת למועדוני האזור לקדם פעילויות הומניטריות למען הקהילה.
מיזמים בישראל > כיכרות רוטרי

מועדוני רוטרי מציינים את נוכחותם ברחבי הארץ על ידי הקמת כיכרות, גנים ורחובות על שם רוטרי.
כיכר רוטרי בבאר שבע
כיכר רוטרי ביבנה, הפסל של ישראל פרימו
כיכר רוטרי באשדוד
כיכר רוטרי ברמת השרון
שלט של מועדון הרצליה. בשלט מידע על מיקום ומועד הפגישה השבועית של המועדון
בול יובל לרוטרי ישראל

במלאת 50 שנה לרוטרי ישראל הונצח האירוע  בבול מזכרת  מיוחד ; ב- 23 באפריל 1979, הנפיק דאר ישראל בול יובל זה שעליו ציור סמלי . האמן  ארי רון עיצב  את הבול. דאר ישראל מכר 1,829,000  בולים מבול זה במשך כ- 8 חודשים עד להפסקת מכירתו.
נגיד רוטרי ישראל

בראש הארגון בישראל עומד נגיד (Governor). הנגיד, בדומה לכלל בעלי התפקידים בארגון, נבחר לכהונה בת שנה אחת.
להלן שמות הנגידים לפי שנת רוטרי:
| 0 | 1 | 2 | 3 | 4 | 5 | 6 | 7 |
| --- | --- | --- | --- | --- | --- | --- | --- |
|   1960-61	וולסלי (פנחס) אהרון  1961-62	וולף זגלה  1962-63	קלמן קני גרדינגר  1963-64	אליעזר מלחי  1964-65	יעקב גרומן  1965-66	אברהם אייב נווה  1966-67	אברהם גלודווסר  1967-68	מאיר בן דור  1968-69	אליעזר דשא  1969-70	היינץ ג' בוכוולד  1970-71	אוריאל שלון  1971-72	זאב צלטנר  1972-73	גרשון ריבלין  1973-74	יעקב בר זאב  1974-75	אגון פלג  1975-76	לוסיאן האריס  1976-77	שלמה גרופמן  1977-78	יונתן פרידן  1978-79	יצחק ברא"ז  1979-80	דוד נוימן  |   1980-81	שמואל אנדרו כהן  1981-82	אברהם נוסן  1982-83	טוביה ריכמן  1983-84	טוביה לביא  1984-85	איזי לונשטיין  1985-86	דוד אורן  1986-87	נתן קלדור  1987-88	קלמן מושין  1988-89	אלכס פוגל  1989-90	אליהו ברכה  1990-91	דוד נוימן  1991-92	אריה אבידור  1992-93	סלים ג'ובראן  1993-94	גדי ססובר  1994-95	גידי פיפר  1995-96	אברהם שלזינגר  1996-97	ויקטור בן נעים  1997-98	אהרון גריזים  1998-99	יורם כהן 1999-2000	יוסף סרוג'י |   2000-01	דוד עמיאל  2001-02	בני נווה  2002-03	אברהם חמו  2003-04	אירן לויט  2004-05	גד שפר  2005-06	אבנר פוקס  2006-07	רן לין  2007-08	ברוך ברק  2008-09	יעל לצרוס  2009-10	אורי צייגר  2010-11	מוטי בר דגן  2011-12	משה אידלמן  2012-13	מושיק יונאי  2013-14	שאול דאנג'לי  2014-15	מלי לוי  2015-16	אמיל אל אסמר  2016-17	גבי אורן  2017-18	דני פסלר  2018-19	אלון בנדט  2019-20	מתי הראל  2020-21        נחום פרנקל  2021-22	  חיים קנת |  |  |  |  |  |
הערות שוליים

↑  אודות, באתר rotaryisrael (ארכיון)
↑  עמותה רשומה 58-00014-02
↑  The Rotary clubs of Cairo and Alexandria, Egypt, and Jerusalem, Palestine, held their first inter-city meeting in fall of 1930. There were sixty-seven persons present and twelve different nationalities represented.
↑  עו"ד חור אוריאל ניזרי, המשנה הערבי הראשון לנשיא בית המשפט העליון - השופט ג'ובראן- ותפקידיו הקודמים, בין היתר כנשיא לשכת הבונים החופשיים בעכו וחבר הלשכה הגדולה של הבונים החופשיים, באתר תקדין, ‏12/06/2017
↑  קישור לדף מיזם HyperLife Rotary
↑  אתר התאחדות בולאי ישראל, קטלוג בולי ישראל
↑  נגיד נבחר
↑  נגיד מיועד-מיועד Nominee-Nominee
↑  על פי החלטה מנובמבר 1999
סמליל לרגל 90 שנה לרוטרי ישראל
משחק האמזונות

|  כללי |
| --- | --- |
 תאריך הוצאה:  1988 
 סוגה:  משחק לוח 
 מספר שחקנים:  2
 קוביית סיכויים:   ללא
 גילאים:  4+
 זמן למידת המשחק:  20 שניות
 זמן המשחק:  30–60 דקות
 מיומנות:  טקטיקה, אסטרטגיה, עמדה
 
משחק האמזונות (Game of the Amazons, ובקיצור אמזונות) הוא משחק אסטרטגיה מופשט שהומצא בשנת 1988 על ידי וולטר סמקאוסקאס מארגנטינה. זהו משחק טריטוריה בדומה לגו, ובו תנועת כלים בדומה לשח.
באמזונות לוח משבצות שחור-לבן בגודל 10X10 (לוח של דמקה), ושני שחקנים שחור ולבן ולכל אחד ארבע אמזונות בצבע שלו, כמתואר באיור. בנוסף יש ערימת סמנים השייכת במשותף לשני השחקנים.
החוקים

השחקנים משחקים לחלופין, כאשר תור הלבן ראשון. תור מורכב משני מהלכים: תחילה, מזיז השחקן את אחת האמזונות בצבע שלו בקו ישר (אופקי, אנכי או אחד משני האלכסונים, בדומה למלכה בשח) למשבצת פנויה בלוח. האמזונה אינה יכולה לקפוץ מעל אמזונה אחרת או משבצת מסומנת. לאחר מכן, יורה האמזונה חץ מהמקום החדש אליו הגיע אל משבצת ריקה, כאשר החץ גם הוא נע בקו ישר ואינו יכול לקפוץ מעל משבצות מסומנות או אמזונות. המשבצת אליה נורה החץ מסומנת, ומעתה לא ניתן לדרוך עליה. מפסיד במשחק מי שאין בידו מהלך חוקי לבצע.
שטח ניקוד

פרק זה לוקה בחסר. אנא תרמו לוויקיפדיה ו.
The Lion Sleeps Tonight

| --- | --- |

 סינגל בביצוע סולומון לינדה ולהקת ציפורי הערב
 יצא לאור:  1939
 סוגה:  רית'ם אנד בלוז, מוזיקת עולם 
 שפה:  אנגלית 
 חברת תקליטים:  RCA רקורדס 
 הפקה:  Hugo & Luigi 
 
"The Lion Sleeps Tonight" ("האריה ישן הלילה"), הידוע גם בשם "Wimoweh" ("וימבווה"), ואשר במקור נקרא "Mbube", הוא שיר שהוקלט במקור בשנת 1939 על ידי הזמר האפריקני סולומון לינדה יחד עם להקת ציפורי הערב.
בעוד שהשיר זכה לגרסאות כיסוי רבות במהלך שנות ה-50, כאשר המבצעים הבולטים ביותר כוללים את הוויברז, ג'ימי דורסי, אימה סומאק, מרים מקבה, ולהקת שלישיית קינגסטון - גרסת הכיסוי המצליחה ביותר של השיר היא זו של להקת הדו-וופ The Tokens אשר פורסמה בשנת 1961 ואשר הגיעה למקום הראשון במצעד האמריקני.
במהלך שנות ה-90 השיר זכה להצלחה מחודשת לאחר שחברת דיסני השתמשה בשיר בסרט מלך האריות, בסדרת הספין אוף של הסרט ובמחזמר המבוסס על הסרט וסרט הלייב אקשן המבוסס על הסרט.
בעקבות כך נתבעה דיסני על ידי צאצאיו של סולומון לינדה. וזכתה ב-25% מהתמלוגים.